CELEX: 32012R1014
Language: sk
Date: 2012-11-06 00:00:00
Title: Nariadenie Rady (EÚ) č. 1014/2012 zo 6. novembra 2012 , ktorým sa mení a dopĺňa nariadenie (ES) č. 765/2006 o reštriktívnych opatreniach voči Bielorusku

7.11.2012   
            
            
               SK
            
            
               Úradný vestník Európskej únie
            
            
               L 307/1
            
         NARIADENIE RADY (EÚ) č. 1014/2012
   zo 6. novembra 2012,
   ktorým sa mení a dopĺňa nariadenie (ES) č. 765/2006 o reštriktívnych opatreniach voči Bielorusku
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 215,
   so zreteľom na rozhodnutie Rady 2012/642/SZBP z 15. októbra 2012 o reštriktívnych opatreniach voči Bielorusku (1),
   so zreteľom na spoločný návrh vysokej predstaviteľky Únie pre zahraničné veci a bezpečnostnú politiku a Európskej komisie,
   keďže:
   
               (1)
            
            
               V nariadení Rady (ES) č. 765/2006 z 18. mája 2006 o reštriktívnych opatreniach voči Bielorusku (2) sa stanovuje zmrazenie finančných prostriedkov a hospodárskych zdrojov prezidenta Lukašenka a niektorých predstaviteľov Bieloruska, ako aj osôb zodpovedných medzi iným za vážne porušovanie ľudských práv, za represiu voči občianskej spoločnosti a demokratickej opozícii, alebo za porušenie medzinárodných volebných noriem. Stanovuje sa v ňom tiež zmrazenie finančných prostriedkov a hospodárskych zdrojov osôb a subjektov, ktoré majú prospech z Lukašenkovho režimu alebo ho podporujú.
            
         
               (2)
            
            
               Rozhodnutím 2012/642/SZBP Rada rozhodla objasniť kritériá zaradenia fyzických alebo právnických osôb, subjektov a orgánov do príloh k rozhodnutiu Rady 2010/639/SZBP (3) a skonsolidovať tieto prílohy do jedinej prílohy.
            
         
               (3)
            
            
               Toto nariadenie patrí do rozsahu pôsobnosti Zmluvy o fungovaní Európskej únie a na nadobudnutie jeho účinnosti je potrebný regulačný akt na úrovni Únie, najmä vzhľadom na zabezpečenie jeho jednotného vykonávania hospodárskymi subjektmi vo všetkých členských štátoch.
            
         
               (4)
            
            
               Nariadenie (ES) č. 765/2006 by sa preto malo zodpovedajúcim spôsobom zmeniť a doplniť,
            
         PRIJALA TOTO NARIADENIE:
   Článok 1
   Nariadenie (ES) č. 765/2006 sa mení a dopĺňa takto:
   
               1.
            
            
               Článok 2 sa nahrádza takto:
               „Článok 2
               1.   Všetky finančné prostriedky a hospodárske zdroje, ktoré patria fyzickým alebo právnickým osobám, subjektom a orgánom uvedeným v prílohe I alebo sú v ich vlastníctve, v držbe alebo pod ich kontrolou, sa zmrazujú.
               2.   Žiadne finančné prostriedky ani hospodárske zdroje sa nesmú sprístupniť, priamo ani nepriamo, fyzickým ani právnickým osobám, subjektom a orgánom uvedeným v prílohe I, a to ani v ich prospech.
               3.   Vedomá a úmyselná účasť na činnostiach, ktorých predmetom alebo dôsledkom je priame alebo nepriame obchádzanie opatrení uvedených v odsekoch 1 a 2, sa zakazuje.
               4.   Príloha I pozostáva obsahuje zoznam fyzických alebo právnických osôb, subjektov a orgánov, ktoré Rada v súlade s článkom 4 ods. 1 písm. a) rozhodnutia Rady 2012/642/SZBP z 15. októbra 2012 o reštriktívnych opatreniach voči Bielorusku (4) určila za zodpovedné za vážne porušenie ľudských práv alebo represiu voči občianskej spoločnosti a demokratickej opozícii alebo ktorých činnosť iným spôsobom vážne oslabila demokraciu alebo právny štát v Bielorusku, alebo akýchkoľvek fyzických alebo právnických osôb, subjektov a orgánov s nimi spojených, ako aj právnických osôb, subjektov alebo orgánov v ich vlastníctve alebo pod ich kontrolou.
               5.   Príloha I takisto obsahuje aj zoznam fyzických alebo právnických osôb, subjektov a orgánov, ktoré Rada v súlade s článkom 4 ods. 1 písm. b) rozhodnutia 2012/642/SZBP určila za tie, ktoré majú výhody z Lukašenkovho režimu alebo ho podporujú, ako aj právnických osôb, subjektov a orgánov v ich vlastníctve alebo pod ich kontrolou.
            
         
               2.
            
            
               V článku 2b odsekoch 1 a 2, v článku 3 ods. 1 písm. a), v článku 4a a v článku 8a odsekoch 1 a 4 sa odkazy na „prílohy I, IA a IB“ alebo na „prílohy I alebo IA“ nahrádzajú odkazmi na „prílohu I“.
            
         Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 6. novembra 2012
      
         
            Za Radu
         
         
            predseda
         
         A. D. MAVROYIANNIS
      
   
   
      (1)  Ú. v. EÚ L 285, 17.10.2012, s. 1.
   
      (2)  Ú. v. EÚ L 134, 20.5.2006, s. 1.
   
      (3)  Ú. v. EÚ L 280, 26.10.2010, s. 18.
   
      (4)  Ú. v. EÚ L 285, 17.10.2012, s. 1.“.